b'\n_START_ARTICLE_\nLandbokommisjonen\n_START_PARAGRAPH_\nLandbokommisjonen, Den store landbokommisjonen, (dansk; Den store Landbokommission) var et dansk utvalg nedsatt den 25. august 1786 av dav\xc3\xa6rende kronprinsregent Frederik. Form\xc3\xa5let med kommisjonen var \xc3\xa5 utarbeide forslag til forbedringer i landbruket og sette opp klare retningslinjer for forholdet mellom godseierne og festeb\xc3\xb8ndene. Formelt sett virket kommisjonen frem til 1816, men den tr\xc3\xa5dte ikke sammen etter 1802.\n_START_SECTION_\nBakgrunn\n_START_PARAGRAPH_\nOpplysningstidens tanker om likhet og frihet hadde lenge ligget i tiden og etter kronprins Frederiks palassrevolusjon i 1784 \xc3\xa5pnet det seg nye muligheter for reformer i det danske samfunn. Kronprinsen var opptatt av nye ideer og skulle bli en av drivkreftene bak landboreformene.\n_START_SECTION_\nMandat\n_START_PARAGRAPH_\nKommisjonenens mandat var vidtg\xc3\xa5ende, noe som medf\xc3\xb8rte at den kunne ta for seg alle sider av bondestandens levek\xc3\xa5r og situasjon. Opphevelsen av stavnsb\xc3\xa5ndet var formulert som en av arbeidsoppgavene. Dette ledet til forordningen av 20. juni 1788 hvor stavnsb\xc3\xa5ndet ble opphevet.'